עדן הראל ובעלה עודד מנשה מנחים באירוע, 2017
**עדן הראל-מנשה** (נולדה בט' באדר א' ה'תשל"ו, 10 בפברואר 1976) היא אשת תקשורת, מנחת טלוויזיה, דוגמנית ושחקנית ישראלית. כיום מנחה בערוץ עכשיו 14 ומעלה סרטונים אישיים לערוץ היוטיוב שלה.

ביוגרפיה
--------

נולדה בשם **אדווה הראל** באילת, למשפחה מסורתית. אמה ממוצא מצרי וסורי ואביה ממוצא מרוקאי. הוריה נפרדו ב-1978, כשהייתה בת שנתיים, אביה עבר לארצות הברית והיא גדלה עם אמה יחד עם שני אחיה הגדולים. המשפחה עברה פעמים רבות דירה והם התגוררו בבת ים, חולון, גבעתיים ורמת גן. ב-1987, בגיל 11, החלה ללמוד בפנימיית הדסים עם אחותה. היא עזבה את הלימודים לאחר כיתה ט' ועברה להתגורר בתל אביב, שם החלה לעבוד בברים. לאחר מכן, עבדה בבר "קולנוע אלנבי".

קריירה
------

ב-1994, כאשר הראל עבדה בבר "קולנוע אלנבי" הוצע לה לגשת לאודישן לתפקיד מנחה בערוץ המוזיקה הבין-לאומי MTV, ולאחר מספר אודישנים התקבלה לתפקיד. עד שנת 2000 חייתה הראל בבריטניה והנחתה בערוץ את המצעד האירופי. בד בבד, בשנת 1996, הגישה לצד יאיר לוטן את מגזין התרבות לנוער "אין גבול" בטלוויזיה החינוכית. כשסיימה לעבוד ב-MTV, עברה להתגורר בהודו במשך שנה במנזר טיבטי וחייתה כנזירה

בשנת 2001 חזרה לגור בישראל, ועבדה כמנחה באירועים. לאחר מכן, הצטרפה לצוות מנחי "זאפ לראשון" בערוץ הראשון, והנחתה בערוץ במשך חמש שנים, עד שנת 2006.

בשנת 2003 הנחתה את תוכנית הכישרונות "בראבו" בערוץ 2, לצד ליאון רוזנברג.
בשנת 2004 הנחתה את העונה השנייה של תוכנית המציאות "פרויקט Y" ב-yes, ושידרה תוכנית רדיו ברדיו תל אביב. והנחתה את תוכנית הייעוץ לנוער "יש מצב" בערוץ הראשון, במסגרת זאפ לראשון.

בשנת 2005 הנחתה את תוכנית הראיונות האישית "נחשפים" בערוץ E!. היא שיחקה בסדרה "בסימן ונוס" ששודרה ב-HOT, הנחתה בארץ את שידורי מופע ה"לייב 8", והחלה לכתוב בכתב העת הישראלי "Go". הובילה את קמפיין האופנה של "אריסטו שמט". שיחקה בסרטה של איילת דקל "ביי ביי" שבו גילמה אם יחידנית הנותנת את הילד לאביו כדי שיגדל אותו ופוגשת אותו רק כמה פעמים בשבוע.

בשנת 2006 השתתפה בסרטו של חיים בוזגלו שעשועון הילדים "משפחה על כל הקופה" בערוץ ג'טיקס.
בשנת 2007 השתתפה בפאנל התוכנית "בנות" ב-HOT3. בשנת 2008 הנחתה הראל את התוכנית "תחנות בזמן" בערוץ "Hot בידור ישראלי", ודגמנה למעצבת מאיה נגרי.

בשנים 2009–2010 הנחתה הראל את התוכנית "מהדורת השבט" בערוץ 10, אשר ליוותה את העונה השנייה והעונה השלישית של תוכנית המציאות "הישרדות". בנוסף, הראל הנחתה את תחרות הקדם-אירוויזיון בשנים 2003, 2006 ו-2009.

ב-2010 הנחתה הראל, ביחד עם בעלה עודד מנשה, את תוכנית הבישול "עושים שכונה", בקשת בערוץ 2. ב-2011 לוהקו בני הזוג לקמפיין של חברת "פוקס הום". ב-2012 הנחתה הראל את התוכנית "העשירייה עם עדן הראל" בערוץ 24. בתחילת 2013 החלה להנחות את התוכנית "טובים השניים" בערוץ 24, שוב לצד בעלה עודד מנשה. בקיץ של אותה שנה הגישה בערוץ 24, לסירוגין עם ירון ברובינסקי, את השעשועון המוזיקלי היומי "MusixBox", ששודר מאולפן שקוף שהוצב ביריד המזרח בתל אביב. שעשועון הקיץ שודר במשך כמה שבועות יום יום לאורך כל היום ובשידור חי, וכונה "משחק הטלוויזיה המוזיקלי הארוך בהיסטוריה".

בשנת 2013 החלה להנחות את תוכנית האמהות והנשים "מאמאלנד" בערוץ 24, לצד חברות פאנל מתחלפות.
בשנת 2014 הנחתה את התוכנית "אהבה על האש" עם עודד מנשה בערוץ 10. באותה שנה הגישו השניים את התוכנית "עדן ועודד משפחה בע"מ" בערוץ 20.

ב-2015 התחרתה בעונת ה-VIP של התוכנית "מאסטר שף", בשידורי קשת בערוץ 2, והייתה המודחת השישית.
באותה שנה שיחקה לצד בעלה בסרט לילדים "גויאבות" בתור הוריו של גיבור הסרט בילי, בבימויו של קובי מחט.
בשנים 2015–2016 הגישה את התוכנית "שישי בבוקר" בערוץ 10, לצד בעלה, עודד מנשה.
הראל ועודד מנשה השיקו מופע בשם "רואים עין בעין" ובו הם מספרים את סיפורם האישי.
ביוני 2016 החלה להנחות עם מנשה את התוכנית "יום שישי הגיע" בערוץ 24.

ב-2018 נתנה את קולה לסרט האנימציה הישראלי "אגדת המלך שלמה" של חנן קמינסקי.

באוקטובר 2020 החלה הראל להנחות את תוכנית האירוח "מדברים עם עדן הראל", בערוץ 20.

באוגוסט 2022 החלה להגיש תוכנית בישול בערוץ 97, בשם "במטבח של עדן".

בשנת 2023 החלה להגיש עם בעלה תוכנית יומית בעכשיו 14 שנקראת "עדן ועודד".

חיים אישיים
-----------

בשנת 2005, במסגרת התוכנית "נחשפים", ראיינה את עודד מנשה וכך הכירה אותו. בעקבות התוכנית הם החלו בקשר זוגי-רומנטי, וב-2007, הם נישאו. הם מגדלים ביחד שישה ילדים: הבכור מנישואיה הקודמים למוזיקאי אייל ("אילזי") אייזנשטרוס ועוד חמישה משותפים. מתגוררים ברעננה.

הראל ומנשה חזרו בתשובה יחד. הראל מספרת שהמפגש עם הרב עורך החופה לפני נישואיהם היווה "נקודת מפנה בחייהם", ומשם החלו בתהליך התחזקות. הם שומרים שבת וילדיהם לומדים בבתי ספר דתיים. השניים מקיימים ביחד שיתופי פעולה רבים בהנחיית תוכניות, הרצאות, ומופע, בו הם מספרים את סיפור חייהם.

קישורים חיצוניים
----------------

ויקישיתוף מדיה וקבצים בנושא **עדן הראל** בוויקישיתוף
* עדן הראל, ברשת החברתית אינסטגרם
* עדן הראל, במיזם "אישים" לתיעוד היצירה הישראלית
* עדן הראל, במסד הנתונים הקולנועיים IMDb (באנגלית)
* עדן הראל, באתר "אידיבי", מאגר הידע העברי לקולנוע ישראלי ועולמי
* גבי בר-חיים, קדמת עדן, באתר nrg‏, 5 בנובמבר 2008
* ליאור שליין, ריאיון עם עדן הראל, באתר nana10‏, 3 בפברואר 2009
* מלי זיידמן, גן עדן: ריאיון עם עדן הראל, באתר nrg‏, 10 בנובמבר 2011
* מלי זיידמן, מאמא ON: עדן הראל על הריון ואימהות, באתר nrg‏, 3 בנובמבר 2012
* אורית נבון, ‏"כל החיים שלי רק רציתי משפחה", באתר ‏מאקו‏, 8 באוגוסט 2013
* אורית נבון, ‏מאמאזון, באתר ‏מאקו‏, 6 בנובמבר 2013
* טל גרנות, ‏עדן הראל: בניתי את הבית שייחלתי לו, באתר onlife,‏ 27 באפריל 2014
* יובל אברמוביץ', הגן של עדן, באתר ישראל היום, 22 בספטמבר 2014
* מיקי לוין, איך עדן הראל מצליחה לשלב את השואו ביז ולהיות פעילה חברתית?, באתר מעריב השבוע, 22 בפברואר 2015
* אביטל אינדיג, עדן הראל: "אולי עוד אלך עם כיסוי ראש", באתר nrg‏, 22 במאי 2015
* אורית מרלין-רוזנצוייג, עדן הראל בהריון שישי: "זה היה שוק גדול כי השתמשנו בכל האמצעים", באתר Xnet‏, 21 במאי 2017
* סמדר שיר, ימי עדן, באתר ynet, 18 בספטמבר 2020

הערות שוליים
------------

1. ↑
2. ↑
3. ↑  יובל אברמוביץ', הגן של עדן - ישראל היום, באתר "ישראל היום", ‏2014-09-22
4. ↑  כשעדן נסעה לבקר את הצדיק, באתר ערוץ 7, ‏2016-11-20
5. ↑  אביטל אינדיג, עדן הראל: "אולי עוד אלך עם כיסוי ראש", באתר nrg‏, 22 במאי 2015
6. ↑  שתזכו לשנה הבאה, באתר ynet, 23 בפברואר 2007
7. ↑  שי ארזואן‏, עדן הראל ועודד מנשה חוגגים בר מצווה לבן של עדן, באתר וואלה!‏, 8 ביוני 2016
8. ↑  עדן הראל: שומרת מצוות השתנו לי החיים, באתר ערוץ 7, 27 באפריל 2015

|  |  |
| --- | --- |
| בקרת זהויות עריכת הנתון בוויקינתונים | 
* GND: 1061267741
* VIAF: 311605790
* WorldCat (עם VIAF): 311605790

 |